John Broadwood & Sons
Store norske leksikon,Kunst og estetikk,Musikk,Musikkinstrumenter,Instrumentmakere
John Broadwood & Sons er et britisk klaverfirma. Broadwood er den eldste produsenten av klaverinstrumenter som fremdeles eksisterer.
John Broadwood & Sons ble grunnlagt i London omkring 1728 av den sveitsiske cembalobyggeren Burkhardt Tschudi (d. 1773). Tschudis skotske svigersønn, møbelsnekkeren John Broadwood (1732–1812), ble partner i firmaet i 1770, etter å ha vært ansatt fra 1761. Fra 1782 ledet Broadwood virksomheten alene. Hans eldste sønn James Schudi Broadwood (1772–1851) deltok i cembalobyggingen fra 1785, og ble partner i 1795. Firmaets navn ble da John Broadwood & Son. Navnet ble endret til John Broadwood & Sons i 1808, da John Broadwoods sønn Thomas Broadwood (1786–1861) også ble partner.Firmaet avsluttet cembalobyggingen tidlig i 1790-årene, hovedsakelig for å møte markedets økende etterspørsel etter piano. Allerede i 1773 bygde John Broadwood taffelpiano (square piano) etter modell av pianobyggeren Johannes Zumpe, og i 1783 introduserte han en egen variant.I 1781 ble firmaets første flygel produsert. Broadwood var delaktig i utviklingen av den engelske klavermekanikken, og tok ut patent på flere nyheter og forbedringer i den tekniske konstruksjonen av instrumentet. Mot slutten av 1780-tallet hadde firmaet utviklet et betydelig forbedret klaverinstrument, med kraftigere klang, bedre egalitet gjennom hele toneomfanget, og med mer fleksibel dynamikk.I første del av 1800-tallet ekspanderte firmaet i takt med den tiltakende etterspørselen. Rundt 1820 ble det produsert mer enn 1000 taffelpiano og 400 flygler. Firmaet fortsatte utviklingen de neste tiårene, mot en kulminasjon rundt 1850. I siste halvdel av århundret medførte konkurransen fra utenlandske klaverbyggere nedgang i salg og produksjonstall, til tross for at firmaets instrumenter fortsatt holdt høyt kvalitet.Broadwood & Sons ble videreført gjennom 1900-tallet, men lyktes ikke med å oppnå den sterke posisjonen det hadde rundt midten av det foregående århundret.Etter en periode med økonomiske vansker ble firmaet i 2008 overtatt av pianobyggeren Alastair Laurence, som har familiære røtter i Broadwood-slekten. I dag er restaurering, konservering og vedlikehold en vesentlig del av virksomheten. Les mer i Store norske leksikon piano musikkinstrumenter Musikk i Storbritannia og Nord-Irland Eksterne lenker Broadwood